**Termeni de Referință**

**pentru selectarea experților/companiilor naționali/e pentru prestarea serviciilor de elaborare a curricula și/sau organizarea cursurilor de instruire pentru adulți**

|  |  |
| --- | --- |
| Locul de muncă | Chișinău, alte localități din Moldova |
| Domeniul de referință | Învățarea pe tot parcursul vieții |
| Tipul contractului | Contract individual |
| Limbile solicitate | Română (obligatoriu), rusă (preferabil) |
| Termen limită pentru depunerea solicitării | 20 iulie 2018 |
| Durata de contractare | 25 iulie -17 august 2018 |
| Durata estimativă a sarcinilor | Elaborarea metodologiei de lucru: 1-2 zile lucrătoare pe parcursul lunii iulie 2018  Evaluarea necesităților de instruire a beneficiarilor pentru fiecare curs de instruire: cîte1 zi lucrătoare pentru fiecare curs pe parcursul lunii iulie 2018  Elaborarea curricula și a materialelor de studiu aferente: 8 zile lucrătoare pentru fiecare curriculum pe parcursul lunii august 2018  Organizarea, desfășurarea și predarea cursurilor de instruire: 5 zile lucrătoare pentru fiecare curs de instruire pe parcursul lunii august 2018  Evaluare și raportare -2 zile lucrătoare pe parcursul lunii august 2018  Revizuirea și ajustarea curricula post instruire - 1 zi lucrătoare pentru fiecare curriculum pe parcursul lunii august 2018 |

**Context și descriere generală**

Începând cu 1 ianuarie 2018, cu susținerea financiară a Uniunii Europene, Fundația Est-Europeană în parteneriat cu HelpAge International, Centrul Parteneriat pentru Dezvoltare, Asociația Businessului European și Centrul pentru Inovație și Dezvoltare Socială, implementează proiectul „Societatea civilă contribuie la dezvoltarea socială și economică a țării”. Unul dintre obiectivele de bază ale proiectului este de a susține organizațiile societății civile la dezvoltarea unor activități de afaceri și a unor modele de implicare a vârstnicilor în activitățile comunității, încurajând participarea lor la educația pe tot parcursul vieții și dezvoltarea capacităților lor de generare ulterioară de venituri.

Cinci ONG-uri selectate vor beneficia de expertiză și instruiri specializate domeniului de antreprenoriat ales de comunitățile participante în proiect. După instruiri, ONG-urile vor primi mini-granturi pentru dezvoltarea acestor activități care variază de la activități de artizanat: brodare, țesut, meșteșugărit- la activități de agro-business și floricultură.

Educația adulților și învățarea pe tot parcursul vieții sunt domenii relativ noi pentru Republica Moldova. De aceea în Moldova încă nu există centre de educație a adulților. Sistemul de învățământ este axat doar pe educația formală / academică în timp ce educația non-formală rămâne nedezvoltată, iar accesul persoanelor în etate la cursuri sau instruiri pe domenii de interes este limitat, nu există date despre competențele femeilor și a bărbaților după vârsta de pensionare, despre nevoile lor de învățare și oportunitățile existente în societate.

Helpage intenționează să elaboreze 2 curricula pentru 2 cursuri de instruire continuă pentru persoanele în etate și în baza curricula elaborate să organizeze cursurile de instruire continuă propriu-zise. Cursurile de instruire se vor referi la dezvoltarea afacerilor în domeniile selectate de comunitățile participante în proiect:

* Un curs de instruire continuă privind dezvoltarea afacerilor în domeniul artizanatului și meșteșugăritului
* Un curs de instruire continuă privind dezvoltarea afacerilor în domeniul croitoriei

**Obiectiv:**

Expertul/Compania va oferi servicii de elaborare a curricula pentru cursurile de instruire pentru adulți în domeniile menționate mai sus și de predare acestor cursuri (după caz).

Cursurile vor avea ca scop dezvoltarea și însușirea într-un mod eficient și rapid a abilitaților și cunoștințelor noi necesare pentru dezvoltarea și organizarea de către persoanele în vîrstă a activităților de antreprenoriat.

Expertul/Compania își va coordona activitatea cu Directorul HelpAge International și Coordonatorul de Proiect.

**Cerințe fată de oferta financiară**

Prestatorul de servicii va elabora oferta financiară (în conformitate cu formularul de aplicare anexat la anunț) reieșind din numărul de zile necesare pentru realizarea produsului/serviciului selectat și costul zilei de lucru.

Persoanele fizice vor prezenta prețul per unitate impozabil (care include impozitul pe venit 7%/18%, fondul de pensii 6%, asigurarea medicala 4.5%).

Persoanele juridice vor depune oferta exclusiv TVA (cu TVA cota 0). Proiectul “Societatea civilă contribuie la dezvoltarea economica si sociala din Republica Moldova” este înregistrat în HG #246 din 08.04.2010 cu privire la modul de aplicare a facilităților fiscale și vamale aferente realizării proiectelor de asistenţă tehnică şi investiţională în derulare, care cad sub incidenţa tratatelor internaţionale la care Republica Moldova este parte. Achizițiile efectuate, de către HelpAge, în cadrul acestui proiect sunt scutite de TVA cu drept de deducere.

**Modalitatea de remunerare**

Achitarea serviciilor va fi efectuată în conformitate cu contractul de prestări servicii. Condițiile de plată vor fi negociate și agreate de ambele părți. Plata se efectuează în lei moldovenești, prin transfer bancar.

**Responsabilități experților/companiilor:**

* Evaluarea necesităților de instruire a beneficiarilor din comunitățile participante în proiect
* Elaborarea curriculumului/curricula și a documentelor aferente în baza necesităților evaluate (cu specificarea numărului și duratei orelor de studiu, periodicității, elaborarea unor criterii de evaluare și metode noi/ moderne și inovative, folosite în învățarea non-formală a persoanelor în vârstă)
* Coordonarea materialelor elaborate cu reprezentanții HelpAge International și/sau cu părțile interesate (după necesitate)
* Curricula vor fi elaborate conform prevederilor Ministerului Educației, Culturii și Cercetării a Republicii Moldova
* Organizarea și predarea cursului/cursurilor de instruire în baza curricula elaborate (în cazul în care expertul/compania poate oferi aceste servicii)
* Revizuirea, ajustarea și completarea curricula post instruire (după necesitate)

**Cerințe față de aplicanți:**

* Studii superioare în domeniul economiei, dezvoltării și administrării afacerilor, agriculturii și alte domenii relevante
* Experiență în activități similare (elaborare curriculum și/sau alte materiale didactice)
* Experiență de predare, instruire, formare – minim 2 ani
* Cunoștințe solide în domeniul educației adulților și învățării pe tot parcursul vieții
* Cunoașterea utilizării calculatorului Word, Excel, PowerPoint, Internet
* Abilități de comunicare eficientă inter-personală și de lucru în echipă
* Experiență de lucru cu organizațiile non-guvernamentale va constitui un avantaj

**Produsele finale:**

Curricula, suportul de curs și materialele didactice (după caz) vor fi expediate prin email în format electronic până pe 17 august 2018. Versiunea finală a curricula vor fi expediate spre aprobare HelpAge International până pe 22 August 2018. Datele de contact sunt indicate mai jos. Toate materialele trebuie să fie elaborate în limba română.

**Procedura de aplicare**

Persoanele/Companiile interesate pot aplica pentru una sau mai multe sarcini specificate mai sus sau în formularul de aplicare. Aplicanții vor trimite dosarul de participare la concurs, care să conțină: (1) CV-ul expertului sau în cazul companiilor, CV-urile tuturor persoanelor implicate în executarea sarcinilor, inclusiv CV-ul organizației; (2) Formularul de aplicare completat integral (3) propunerea financiară (reieșind din numărul de zile de lucru estimate și costul unei zile de lucru) (4) o scrisoare de intenție conținând aspectele/viziunile pe care aplicantul dorește să le expună cu privire la sarcina ce urmează a fi efectuată;. Dacă expertul/ compania a participat anterior la elaborarea unor documente similare se încurajează atașarea la dosar a 1-2 exemple, portofoliul de clienți și lista instruirilor organizate

Aplicațiile vor fi evaluate în baza următoarelor criterii: experiența expertului/companiei în prestarea serviciilor solicitate, viziunea asupra executării sarcinilor, costul serviciilor.

Dosarul va fi trimis prin email la adresa: officehelpage@gmail.com cu mențiunea *„Servicii de organizare a cursurilor de instruire pentru adulti”* până la data de 20 iulie 2018, ora 23:00. Telefon de contact: 022 225098.

Doar persoanele selectate vor fi contactate. Dosarele incomplete nu vor fi evaluate.